**Nj.E. Majkl Devenport, šef Delegacije Evropske unije u Republici Srbiji**

Poštovana ministarka Joksimović, poštovana gospođo Pejčinović-Burić, poštovani gospodine Jovanović, dame i gospodo, predstavnici medija,

Veliko mi je zadovoljstvo da učestvujem na početku ove diskusije o reformi sistema javnih nabavki u Srbiji, jednoj vrlo važnoj temi za sve građane i čitavu privredu ove zemlje. Danas ulazimo u završnu fazu konsultacija kada je u pitanju nacrt Nacionalne strategije za razvoj sistema javnih nabavki u Srbiji.

Ovaj važan dokument pripremljen je uz pomoć i podršku PLAC projekta, finansiranog od strane EU i veliko mi je zadovljstvo što je sa nama gospođa Pejčinović-Burić koja će predstaviti rezultate PLAC projekta u ovoj oblasti.

Sveobuhvatna reforma sistema javnih nabavki u Srbiji započela je sa usvajanjem novog Zakona o javnim nabavkama u decembru 2012. godine. Stupanjem na snagu ovog Zakona u aprilu prošle godine pravne norme u ovoj oblasti su u velikoj meri usaglašene sa pravnim tekovinama EU i to je veliko postignuće. Stoga je krajnje vreme da se ažurira postojeća i usvoji nova nacionalna strategija i akcioni plan u ovoj oblasti, kako bi se uskladili sa novim rešenjima iz Zakona.

Danas bismo želeli da skrenemo pažnju na neka druga važna pitanja. Prvo, pozicija javnih nabavki u svetlu evropskih integracija, drugo, reforma sistema javnih nabavki u Srbiji i treće, primena i sprovođenje novih pravila u ovoj oblasti. Javne nabavke su jedan od osnova jedinstvenog evropskog tržišta i kao takve su od izuzetne važnosti za celokupni proces evropskih integracija. Pored toga, javne nabavke predstavljaju ključan uslov integriteta i odgovornosti svake vlade, neophodan za jačanje vladavine prava i razvoj demokratije.

Ključna načela funkcionisanja javnih nabavki u EU jesu transparentnost, jednak tretman svih ponuđača, slobodna konkurencija i naravno zabrana diskriminacije. Kao što smo čuli, javne nabavke jesu posebno poglavlje u procesu pregovora o pristupanju EU.

Zadovoljstvo mi je da primetim da su sastanci eksplenatornog i bilateralnog skrininga u ovoj oblasti uspešno održani u martu i maju ove godine. Evropska komisija sa posebnom pažnjom prati napredak u oblasti javnih nabavki tokom čitavog procesa pristupanja što uključuje i misije eksperata u okviru projektne jedinice SIGMA koja je angažovana od strane Evropske komisije.

Oblast javnih nabavki će biti pod posebnom lupom EU u kontekstu novog programa ekonomskog upravljanja za zemlje kandidate. S tim u vezi EU je podržala usvajanje novog Zakona o javnim nabavkama, koji je od velikog značaja i za borbu protiv korupcije na jedan potpuno novi i sveobuhvatan način i koji usklađuje nacionalna pravila sa pravilima EU.

Međutim, da bi se ostvarili ambiciozni ciljevi postavljeni u samom Zakonu, kao što su poboljšani transparentnost i integritet celog procesa javnih nabavki, potrebno je da nova pravila budu u potpunosti primenjena u praksi.

Prema poslednjem izveštaju Uprave za javne nabavke, na procedure javnih nabavki je ukupno potrošeno oko 7% BDP u prošloj godini. U pitanju je novac poreskih obveznika, pa je stoga neophodno obezbediti potpunu transparentnost u načinu na koji se taj novac troši.

Nažalost, praksa poslednjih godina je pokazala da je korupcija u ovoj oblasti proširena. Suočeni smo sa brojnim negativnim trendovima, uključujući pad broja ponuđača na tenderima sa 8 u 2003. godini na 2,6 u 2012. godini. Takođe je primetna i rastuća zloupotreba hitnih postupaka javnih nabavki. Zato su reforme neophodne.

Mislim da to dovodi do priče o reformi sistema javnih nabavki koja je započela sa primenom tog Zakona. Želim da čestitam svim institucijama koje su učestvovale u procesu pripreme Zakona i podzakonskih akata, naročito Upravi za javne nabavke.

Ovde bih naglasio nekoliko najvažnijih promena. Do sada je usvojeno 13 podzakonskih akata i 13 standardnih modela dokumenata. Ostaje usvajanje još 7 podzakonskih akata u predstojećem periodu. Transparentnost procedura javnih nabavki se značajno poboljšala zahvaljujući novom Portalu za javne nabavke. Upeh Portala ogleda se u povećanom broju registrovanih korisnika, znatno povećanom broju tendera koji se objavljuju na dnevnoj bazi, kao i povećanju broja dnevnih poseta Portalu.

Uvedene su centralizovane javne nabavke osnovnih kancelarijskih materijala za potrebe centralnih državnih organa pod Upravom za zajedničke poslove republičkih organa, kao i centralizovane javne nabavke lekova za potrebe javnih bolnica i domova zdravlja pod Republičkim fondom za zdravstveno osiguranje.

Poboljšana je i kontrola primene zakona.Uvedeni su novi načini za unapređenje integriteta i transparentnosti javnih tendera, kroz godišnje planove nabavki i interne akte naručilaca koji precizno regulišu čitavu proceduru i odgovorna lica u lancu odgovornosti. Što se tiče pravnih lekova, Republička komisija za zaštitu prava znatno je ojačala svoje institucionalne kapacitete. Primenom novih nadležnosti ova institucija je ojačala i svoj kredibilitet.

Preostaje nam još jedan prioritet u oblasti politike javnih nabavki, a to je upravo usvajanje izmenjene ili nove Nacionalne strategije i Akcionog plana za razvoj sistema javnih nabavki u Srbiji, кao ključnih dokumenata koji će definisati viziju daljeg razvoja ove oblasti i stimulisati nastavak reformi.

Primena novih pravila tokom prošle godine je konačno dovela do prvih skromnih, ali ipak pozitivnih rezultata koji moraju da se nastave u narednim godinama, a to su: udeo otvorenih procedura javnih nabavki, koje su ujedno i najtransparentnije, povećao se sa 54% u prvoj polovini prošle godine na 79% u drugoj polovini prošle godine. Udeo procedura bez objavljivanja poziva, koje su najsklonije korupciji, smanjio se sa 24% u prvoj polovini prošle godine na 11% u drugoj polovini godine.

Ključni izazov pred nama je da se osigura konstantna i dosledna primena svih mera predviđenih novim zakonom, ali i Nacionalnom strategijom i Akcionim planom za borbu protiv korupcije. Da bi se to ostvarilo, neophodna je jaka podrška Vlade i svih drugih relevantnih institucija, posebno u sledećim oblastima:

* Prvo, jačanje institucionalnih kapaciteta i resursa.
* Drugo, trebalo bi da postoji jedna centralna institucija koja će koordinirati proces predlaganja zakona i podzakonskih akata, te obezbediti organizaciju i upravljanje u oblasti javnih nabavki. Ovu ulogu bi svakako trebalo da preuzme Uprava za javne nabavke.
* Treće, koordinacija i saradnja između institucija u borbi protiv korupcije mora biti ojačana. U tom smislu pozdravljam nedavno potpisivanje memoranduma o saradnji između Uprave za javne nabavke i Republičke komisije za zaštitu prava, Ministarstva finansija, Ministarstva privrede, DRI, Agencije i Saveta za borbu protiv korupcije, kao i Komisije za zaštitu konkurencije. Strukturirana saradnja između ovih institucija u pojedinačnim slučajevima zloupotrebe javnih finansija tek treba da počne. Samo konzistentan rad na konkretnim slučajevima korupcije u javnim nabavkama i kazne za počinioce mogu da potvrde kredibilitet reformi u ovoj oblasti i da deluju preventivno na buduće potencijalne prekršioce.

Iz svih navedenih razloga EU je u kontinuitetu pružala tehničku podršku svim institucijama u ovoj oblasti kroz brojne nacionalne i regionalne projekte iz IPA fondova i TAIEX instrumenta. Trenutno je u planu novi projekat tehničke pomoći u ovoj oblasti vredan 2,5 miliona EUR iz fondova IPA 2013 godine. Ovim putem bih pozvao sve institucije da iskoriste ovu mogućnost koja im je pružena.

Samo puna primena sva četiri pomenuta principa: transparentnosti, jednakog tretmana, slobodne konkurencije i zabrane diskriminacije može da generiše koristi za sve, kako za građane korisnike javnih dobara i usluga, tako i za zainteresovane kompanije - ponuđače i privredu u celini.

Želim vam danas uspešan nastavak ove diskusije i želim da vam kažem da je delegacija EU u Srbiji uvek posvećena ovoj temi i da želimo da nastavimo sve ove jako plodotvorne kontakte u saradnji sa vama i svim relevantnim institucijama koje sarađuju u ovoj oblasti.

Hvala vam na pažnji.